## Közszolgáltatási Szerződés

amely létrejött egyrészről **Üllés Nagyközségi Önkormányzat** (6794 Üllés, Dorozsmai út 40. adószám: 15726566-1-06, képviseli: Nagy Attila Gyula polgármester) mint megrendelő – a továbbiakban **Megrendelő**, másrészről a JÉGÉ Kereskedelmi és Szolgáltató Korlátolt Felelősségű Társaság (székhely: 6794 Üllés, Móra F. u. 29., telephely: 6794 Üllés, 303/43. cégjegyzékszáma: 06-09-019294, adószáma: 241047799-1-06, KSH azonosítója: 24104799-4322-113-06, KÜJ: 103144092, KTJ: 102420835 képviseli: **Nagy József**,), mint közszolgáltató – a továbbiakban : **Közszolgáltató** között az alulírott helyen és időben, az alábbi feltételekkel:

**1. A közszolgáltatás tárgya:**

**Közszolgáltató 2015. július 1. napjától**, **2016. június 30. napjáig** ellátja Üllés Nagyközség közigazgatási területén keletkező nem közművel összegyűjtött háztartási szennyvíz összegyűjtését és ártalmatlanító telepre történő elszállítását.

A szerződés nem tartalmazza a különleges kezelést igénylő – veszélyes – hulladékok gyűjtését, szállítását, ártalmatlanítását.

***2. A közszolgáltatás kiterjedése, szolgáltatási kötelezettség***

A szolgáltatás kiterjed Üllés Nagyközség közigazgatási területén lévő ingatlanokon keletkezett folyékony kommunális hulladék (szennyvíz) összegyűjtésére, elszállítására és annak az Alföldvíz Zrt. kezelésében működő szennyvíztisztító telepen történő elhelyezésre.

**3. Közszolgáltatási díj**

A közszolgáltatás díját, annak a hulladékgazdálkodási díj megállapításáért felelős miniszter által történő meghatározásáig az Önkormányzat a nem közművel összegyűjtött háztartási szennyvízzel kapcsolatos hulladékkezelési helyi közszolgáltatásról szóló önkormányzati rendeletében szabályozza.

Közszolgáltató kijelenti, hogy amennyiben az üzemanyagár 410 Ft/liter ár fölé emelkedik, úgy a közszolgáltatás díját Megrendelővel újratárgyalja.

**4. Közszolgáltató jogai és kötelezettségei**

* A vízgazdálkodásról szóló 1995. évi LVII törvény, a 455/2013 (XI.29.) kormányrendelet és a további vonatkozó jogszabályok rendelkezéseinek betartása.
* A települési folyékony hulladék elszállítása, melyet tulajdonos rendel meg a Közszolgáltatónál.
* A szolgáltatás teljesítése a megrendeléstől számított 72 órán belül, egybefüggő munkaszüneti napok esetén a megrendelést követő első munkanapon.
* A közszolgáltatás során keletkezett károk megtérítése a gépjárművel felelősségbiztosítás alapján, vagy saját hatáskörben.
* A közszolgáltatás teljesítéséhez szükséges dolgozói létszám, gépek, járművek, eszközök, berendezések biztosítása és az eszközök karbantartása.
* A mindenkor hatályos vonatkozó jogszabályokban meghatározott feltételek betartása.
* A közszolgáltatás teljesítésével összefüggő adatszolgáltatás rendszeres teljesítése és meghatározott nyilvántartási rendszer működtetése.
* A fogyasztók számára könnyen hozzáférhető ügyfélszolgálati és tájékoztatási rendszer működtetése.
* Amennyiben a közszolgáltatást megrendelő részéről panasz, észrevétel merül fel, úgy azt a Közszolgáltató 30 napon belül kivizsgálja és annak eredményéről megrendelőt 30 napon belül írásban értesíti.

**5. Önkormányzat kötelessége**

* A Közszolgáltató kizárólagos közszolgáltatási jogának biztosítása.
* A közszolgáltatás ellátásához szükséges információk szolgáltatása.

**6. Közszolgáltató felelősségbiztosítási rendszere**

Közszolgáltató felelősségbiztosítással rendelkezik.

*6.1. Hulladékgyűjtés-, szállítás végzésének felelőssége:*

* A települési kommunális folyékony hulladékok begyűjtéséhez szükséges, a vonatkozó jogszabályok által előírt nyilvántartásba vételi kötelezettségének Közszolgáltató eleget tett
* A közszolgáltatási tevékenység hibás teljesítéséből vagy megtagadásából származó teljes kár megtérítése Közszolgáltatót terheli, kivéve, ha a nem teljesítés személyi sérülés megakadályozása vagy rendkívül nagy anyagi kár elkerülése, illetve járhatatlan utak miatt történik.
* Közszolgáltató a gyűjtés, szállítást végző járművön köteles feltüntetni az üzemeltető nevét és címét.

*6.2. A hulladékgyűjtés, szállítás során okozott károk felelősség vállalása:*

* Idegen gépjárműveknél kötelező felelősségbiztosítás.
* Épületekben, építményekben okozott kár esetén: gépjármű felelősségbiztosítás, általános felelősségbiztosítás, vagy Közszolgáltató költségei terhére.
* Közszolgáltató köteles gondossággal eljárni a tekintetben, hogy a hulladék a szállítójárműbe történő ürítéskor, illetve a szállítás folyamán ne okozzon szennyezést és más környezetterhelést ne idézzen elő. A szállításból eredő szennyeződés esetén a hulladék eltakarításáról, a terület szennyeződésmentesítéséről, valamint az eredeti környezeti állapot helyreállításáról Közszolgáltató köteles gondoskodni.

**7. A közszolgáltatási szerződés módosítása:**

Ha a közszolgáltatási szerződés megkötését követően alkotott jogszabály a közszolgáltatási szerződés tartalmi elemeit úgy változtatja meg, hogy az valamelyik szerződő fél lényeges és jogos érdekeit érinti, a szerződő felek egybehangzó akarattal a szerződést módosíthatják.

#### *8. A közszolgáltatási szerződés megszűnése*

A közszolgáltatási szerződés megszűnik a benne meghatározott időtartam lejártával.

Ezen szerződést Felek 1 hónapos felmondási határidővel bonthatják fel. A felmondást a másik féllel írásban kell közölni és meg kell indokolni.

A Szerződés hatálya alatti egyoldalú szerződésszegés esetén (kivéve, ha a szerződés felbontása a szerződésben meghatározott kötelezettségek nem teljesítése miatt történik) a szerződést szegő köteles a másik fél részére a szerződésszegéssel okozott kár megtérítésére.

Jelen szerződésben nem szabályozott kérdésekben az új Polgári törvénykönyv és a vonatkozó jogszabályok, illetve Üllés Nagyközség Önkormányzatának a nem közművel összegyűjtött háztartási szennyvízzel kapcsolatos hulladékkezelési helyi közszolgáltatásról rendeletének rendelkezései az irányadók.

Jelen szerződéssel kapcsolatos vitákat szerződő felek elsődlegesen egymás között, peren kívül rendezik. A szerződésből eredő esetleges jogviták esetére a területileg illetékes bíróság kizárólagos illetékességét kötik ki.

Szerződő felek ezt a szerződést elolvasták, közösen értelmezték és mint akaratukkal mindenben egyezőt,a mai napon aláírták.

Üllés, 2015. június 29.

…………………………………. ………………………………………

Nagy Attila Gyula JÉGÉ Kft.

Polgármester Nagy József

Megrendelő Közszolgáltató

Ellenjegyzem:

2015. június 29.

Dr. Sugár Anita

jegyző